CELEX: 52008XG1213(04)
Language: da
Date: 2008-11-20
Title: Rådets konklusioner af 20. november 2008 om det europæiske digitale bibliotek EUROPEANA

13.12.2008   
            
            
               DA
            
            
               Den Europæiske Unions Tidende
            
            
               C 319/18
            
         Rådets konklusioner af 20. november 2008 om det europæiske digitale bibliotek EUROPEANA
   (2008/C 319/07)
   RÅDET FOR DEN EUROPÆISKE UNION,
   SOM TAGER FØLGENDE I BETRAGTNING:
   
               —
            
            
               oprettelsen af det europæiske digitale bibliotek EUROPEANA, der er en fælles flersproget onlineadgangsportal til hele Europas digitaliserede kulturelle materiale (bøger, aviser, fotos, spillefilm og audiovisuelle værker, arkivdokumenter, museumsgenstande, den bygningsmæssige og arkæologiske arv osv.), udgør en fantastisk mulighed for at præsentere medlemsstaternes kulturarv og give alle kredse i befolkningen adgang til denne arv
            
         
               —
            
            
               mere generelt er digitalisering af og onlineadgang til medlemsstaternes kulturelle materiale og digital bevaring meget vigtigt for at nyttiggøre kulturarven, fremme indholdsproduktionen og hjælpe nye onlinetjenester frem; de bidrager til at demokratisere adgangen til kultur og viden og udvikle informationssamfundet og den videnbaserede økonomi.
            
         
               1.
            
            
               UNDERSTREGER:
               
                           —
                        
                        
                           at det lægger stor vægt på de mål, foranstaltninger og tidsplaner, der på grundlag af Kommissionens henstilling af 24. august 2006 (1) er fastlagt i konklusionerne af 13. november 2006 om digitalisering af og onlineadgang til kulturelt materiale og om digital bevaring (2)
                           
                        
                     
                           —
                        
                        
                           at det er vigtigt at gennemføre arbejdet med digitalisering, bevaring og tilrådighedsstillelse af indhold under fuld overholdelse af EF-lovgivningen og den internationale lovgivning om intellektuel ejendomsret.
                        
                     
         
               2.
            
            
               SER med interesse på:
               
                           —
                        
                        
                           Europa-Parlamentets beslutning af 27. september 2007 om i2010: mod et europæisk digitalt bibliotek (3)
                           
                        
                     
                           —
                        
                        
                           Kommissionens meddelelse af 3. januar 2008 om kreativt onlineindhold på det indre marked og
                        
                     
                           —
                        
                        
                           Kommissionens meddelelse af 11. august 2008»Adgang til Europas kulturarv med et museklik — Hvor langt er vi nået i EU med digitalisering af og onlineadgang til kulturelt materiale og digital bevaring« (4), der understreger de fremskridt, der er gjort i forbindelse med gennemførelsen af Kommissionens henstilling og Rådets konklusioner fra 2006, samtidig med at den påpeger store forskelle med hensyn til, hvor langt de enkelte medlemsstater er nået i denne proces.
                        
                     
         
               3.
            
            
               KONSTATERER med tilfredshed:
               
                           —
                        
                        
                           at der sker en gradvis etablering af det europæiske digitale bibliotek EUROPEANA, som det er kommet til udtryk ved oprettelsen under nederlandsk ret af fonden »Det Europæiske Digitale Bibliotek« den 8. november 2007 og lanceringen af prototypen den 20. november 2008
                        
                     
                           —
                        
                        
                           at medlemsstaterne, de kulturelle institutioner og bredere fagkredse er engageret i processen med digitalisering af og onlineadgang til kulturelt materiale og digital bevaring
                        
                     
                           —
                        
                        
                           at Kommissionen støtter dette projekt og mere generelt digitaliseringsprocessen bl.a. gennem programmet eContent+ og syvende rammeprogram for forskning og teknologisk udvikling, og glæder sig endvidere over oprettelsen i 2007 af medlemsstaternes ekspertgruppe for digitalisering og digital opbevaring (5) og nedsættelsen i 2006 af en ekspertgruppe på højt niveau (6) samt iværksættelsen af undersøgelser (7)
                           
                        
                     
                           —
                        
                        
                           at repræsentanter for biblioteker, arkiver, audiovisuelle arkiver og rettighedshavere under Kommissionens ledelse den 4. juni 2008 indgik en aftale om retningslinjer for hurtig søgning i forbindelse med forældreløse værker.
                        
                     
         
               4.
            
            
               MENER, at succes og fortsat beståen for EUROPEANA og, mere generelt, de processer for digitalisering af og onlineadgang til kulturelt materiale og digital bevaring, der er indledt i medlemsstaterne, forudsætter:
               
                           —
                        
                        
                           aktiv og varig støtte til digitalisering af og onlineadgang til kulturelt materiale og digital bevaring for at sikre et differentieret udbud af høj kvalitet, der er repræsentativt for EU's kulturelle og sproglige mangfoldighed og rige intellektuelle kulturarv
                        
                     
                           —
                        
                        
                           fortsat udvikling af samordnede praktiske løsninger, der er i overensstemmelse med ophavsretten og beslægtede rettigheder, med henblik på at bidrage til onlineadgang til det bredest mulige kulturelle materiale
                        
                     
                           —
                        
                        
                           udvikling af teknologier, der sikrer langsigtet digital bevaring, interoperable systemer for adgang til indhold, mulighed for browsing gennem dette indhold og tilrådighedsstillelse af det på flere sprog samt forskelligartede tjenester af høj kvalitet til borgerne
                        
                     
                           —
                        
                        
                           definition af en bæredygtig økonomisk model for EUROPEANA og vedvarende støtte fra samtlige interessenter — kulturelle institutioner, fagkredse, medlemsstaterne og Kommissionen.
                        
                     
         
               5.
            
            
               OPFORDRER MEDLEMSSTATERNE til:
               
                           —
                        
                        
                           aktivt og vedvarende at fortsætte iværksættelsen af deres nationale strategier og mål, der er udviklet i overensstemmelse med Rådets konklusioner af 13. november 2006 om digitalisering af og onlineadgang til kulturelt materiale og om digital bevaring, navnlig ved i den forbindelse at definere kvantitative og kvalitative mål og mobilisere tilsvarende ressourcer
                        
                     
                           —
                        
                        
                           at fremme synergier mellem dem indbyrdes og mellem de forskellige institutioner, der er involveret i processen med digitalisering af og onlineadgang til kulturelt materiale og digital bevaring, for at skabe et bredere udbud af digitalt kulturelt materiale
                        
                     
                           —
                        
                        
                           inden for rammerne af deres nationale strategier at fortsætte deres støtte til indarbejdelsen af digitalt kulturelt materiale i EUROPEANA, navnlig ved at fremme interoperabilitetsstandarder, indføre eller forbedre portaler, der samler nationale indhold, og i relevant omfang definere europæiske temaer for valget af dette materiale under overholdelse af de prioriteter, som de kulturelle institutioner, der deltager i projektet, har fastsat
                        
                     
                           —
                        
                        
                           at tage hensyn til målet om at integrere beskyttede værker i EUROPEANA og med henblik herpå, under overholdelse af de gældende nationale systemer og EF-systemer for ophavsret og beslægtede rettigheder, at tilskynde til indgåelse af aftaler mellem de berørte parter, der er effektive i en tværnational sammenhæng, med sigte på at bidrage til digitalisering af og onlineadgang til disse værker
                        
                     
                           —
                        
                        
                           at etablere mekanismer, der kan lette digitalisering af og onlineadgang til forældreløse værker og værker, der ikke trykkes eller sælges længere, samtidig med at ejernes interesser og rettigheder respekteres fuldt ud.
                        
                     
         
               6.
            
            
               OPFORDRER KOMMISSIONEN til:
               
                           —
                        
                        
                           at fremme og koordinere arbejdet med at forbedre den langsigtede digitale bevaring og interoperabiliteten af systemer for adgang til indhold, navnlig gennem udveksling af god praksis og udbredelse af standarder, og støtte forskning og udvikling inden for innovative teknologier med henblik på navnlig at sikre den langsigtede bevaring af digitalt kulturelt materiale, muligheden for browsing gennem dette indhold og tilrådighedsstillelse af det på flere sprog samt udviklingen af nye anvendelser
                        
                     
                           —
                        
                        
                           at undersøge muligheden for at øge den finansielle støtte, inden for rammerne af de eksisterende fællesskabsprogrammer og de aktuelle finansielle overslag, til digitalisering af kulturelt materiale fra medlemsstaterne med europæisk merværdi, som bidrager til EUROPEANA, under hensyntagen til de nationale strategier og mål
                        
                     
                           —
                        
                        
                           bl.a. på grundlag af medlemsstaternes rapporter at evaluere, hvor langt man er kommet, og perspektiverne for udvikling, herunder økonomisk og finansiel udvikling, af EUROPEANA samt de fremskridt, der er gjort i medlemsstaterne med hensyn til digitalisering af og onlineadgang til kulturelt materiale og digital bevaring, og aflægge rapport herom til Europa-Parlamentet og Rådet i 2010.
                        
                     
         
               7.
            
            
               OPFORDRER MEDLEMSSTATERNE OG KOMMISSIONEN til inden for deres respektive kompetenceområder:
               
                           —
                        
                        
                           at fremme udviklingen af EUROPEANA og arbejde side om side med interessenterne navnlig via medlemsstaternes ekspertgruppe for digitalisering og digital opbevaring, med henblik på at definere en økonomisk og styringsmæssig model, der sikrer, at EUROPEANA bliver en varig succes
                        
                     
                           —
                        
                        
                           aktivt at fremme EUROPEANA i Europa og i verden og tilskynde til oprettelse af offentlig-private partnerskaber til gavn for dets udvikling, navnlig med hensyn til digitalisering af og onlineadgang til kulturelt materiale og digital bevaring.
                        
                     
         
               8.
            
            
               OPFORDRER FONDEN »DET EUROPÆISKE DIGITALE BIBLIOTEK« til:
               
                           —
                        
                        
                           at arbejde tæt sammen med medlemsstaterne, Kommissionen og de kulturelle institutioner under overholdelse af deres respektive ansvarsområder med henblik på at definere en økonomisk og styringsmæssig model, der sikrer, at EUROPEANA bliver en varig succes.
                        
                     
         
      (1)  EUT L 236 af 31.8.2006, s. 28.
   
      (2)  EUT C 297 af 7.12.2006, s. 1.
   
      (3)  2006/2040(INI).
   
      (4)  Dok. 12580/08.
   
      (5)  Kommissionens beslutning af 22. marts 2007 (EUT L 119 af 9.5.2007, s. 45).
   
      (6)  Kommissionens beslutning af 27. februar 2006 (EUT L 46 af 16.2.2006, s. 32).
   
      (7)  Undersøgelser om fremskridtene inden for digitaliseringen af kultur inden for Den Europæiske Union, om den socioøkonomiske indvirkning af en langsigtet bevaring af digitale ressourcer og om den socioøkonomiske indvirkning af frit tilgængelige ressourcer.